Акафист 
преподобному и богоносному 
отцу нашему 
Пимену Великому 


память 5/18 июня 


Кондак 1 


Избранный угодниче Христов и предивный чудотворче, 
преподобне отче Пимене, подвиги твоими Ангелы 
возвеселивый и человеки многия из глубины греховныя 
возведый, прославляюще прославльшаго тя Господа, 
хвалебное сие пение приносим ти, недостойнии. Ты же, 
предстоя в сонме праведных Престолу Вседержителя, призри 
милостивым твоим оком на нас, любовию зовущих ти: 

Радуйся, преподобне отче Пимене, молитвенниче о душах 
наших. 


Икос 1 


Ангелоподобное житие возлюбив, преподобне, матерь, и 
дом, и вся стяжания твоя оставил еси и вкупе с двема братома 
твоима, мира бегая, во едину от обителей великия пустыни 
Египетския вселился еси; темже зряще твоего духа горение и 
братий твоих юных ко Христу прилежание, с радостию тебе 
вопием: 

Радуйся, из детска ум и душу твою Господеви предавый; 
радуйся, от юности плоть твою чисту соблюдый. Радуйся, 
Господа всем сердцем твоим возлюбивый; радуйся, любовию к 
Тому и юных братий твоих воспламенивый. Радуйся, любве 
ради ко Господу дом отеческий оставивый; радуйся, от 
соблазнов мира и братию твою избавивый. Радуйся, верою и 
любовию измлада украшенный; радуйся, многими слезами и 
воздыханьми очищенный. Радуйся, в слабом телеси велию 
силу душевную явивый; радуйся, во Христе Иисусе все 
радование твое положивый. Радуйся, разсуждения даром 
почтенный; радуйся смирением на высоту вознесенный. 

Радуйся, преподобне отче Пимене, молитвенниче о душах 
наших. 


Кондак 2 


Видя матерь твою естественною к чадом любовию 
подвизаему и к месту обиталища твоего пришедшу, не 
восхотел еси приятии ю, проразумел бо еси, яко с мыслию о 
матери в душу внидут и желания скорогибнущия жизни 
мирския. Темже во убозей келлии с братиею твоею затворился 
еси, наставляя Единаго Господа любити и Того ради вся 
земная соузы и сладости презирати, вопиюще Ему: Аллилуия. 


Икос 2 


Разум имея Богом просвещенный, скорбь матери твоея 
исцелил еси, отче наш, егда бо плачущи у двери келлии твоей 
рече ти: «Хощу видети вас, возлюбленная чада моя», 
воспросил еси: «Зде ли хощеши видети нас или во оном 
будущем веце?» Темже сладостными словесы твоими научена 
бывши, несомненную веру и надежду вечныя жизни в сердце 
своем прият и с радостию в дом свой отъиде, восхваляющи тя 
сице: 

Радуйся, земную любовь победивый, да небесную 
приумножиши; радуйся, отвергий временная, да вечная 
приобрящеши. Радуйся, юным братиям твоим образ 
совершеннаго отречения явивый; радуйся, и матерь твою 
надеждою вечных благ возвеселивый. Радуйся, ради бисера 
Христова вся красная мира сего презревый; радуйся, 
возлюбити паче Христа никогоже восхотевый. Радуйся, яко 
Христа возлюбив, и матерь твою святою любовию возлюбил 
еси; радуйся, яко плотское желание из сердца исторгнув, 
душу твою за братию положил еси. Радуйся, рабе, Господа 
твоего возвеселивый; радуйся, Того возлюбити и нас научаяй. 
Радуйся, пустыни благоуханный крине; радуйся, Царствия 
Небеснаго сыне. 

Радуйся, преподобне отче Пимене, молитвенниче о душах 
наших. 


Кондак З 


Силою Божиею храним и укрепляем, от силы в силу 
восходил еси, преподобне, и благодатных даров от Господа 
сподобился еси, якоже и единым точию словом бесы 
устрашати и прикосновением руки твоея недужныя от одра 
болезни воздвизати, яже видяще вси людие прославиша Бога, 
дивнаго во святых, вопиюще Ему: Аллилуия. 


Икос 3 


Имея невозвратное к Небеси устремление, преподобне, 
безмолвие паче всего возлюбил еси, темже и князя некоего, 
грядуща к тебе не восхотел еси прияти, бояся в сеть гордыни 
впасти. Толицей глубине разсуждения твоего удивляющеся и 
высоту смирения твоего прославляюще, усердно величаем тя: 

Радуйся, иноки преподобныя смирению научивый; радуйся, 
и нам, немощным, сей путь законоположивый. Радуйся, яко 
истинное смиренномудрие в душе стяжал еси; радуйся, сию 
бо добродетель, яко зеницу ока сохранити возжелал еси. 
Радуйся, искушение гордыни от ног твоих отразивый; радуйся, 
Единаго Бога бояйся и Тому Единому послуживый. Радуйся, 
смирением твоим диавола победивый; радуйся, смирением 
дух твой на высоте утвердивый. Радуйся, сию добродетель 
никогдаже оставивый; радуйся, во всем житии твоем Бога 
прославивый. Радуйся, учителю наш богомудрый; радуйся, 
всего мира украшение. 

Радуйся, преподобне отче Пимене, молитвенниче о душах 
наших. 


Кондак 4 


Бури житейских искушений избегая, убоялся еси, 
преподобне, чести от иноков и мирских людей тебе 
воздаваемыя, и сего ради обитель твою тайно оставил еси. В 
пустыни же, от обители во обитель преходя и лицезрением 
великих угодников Божиих наслаждаяся, яко пчела мед, 
добродетелей от них собирал еси, радуяся и поя Богу: 
Аллилуия. 


Икос 4 


Слышаша ближнии и дальнии богоугодное житие твое, 
преподобне, и к потоку сладостному богодухновенных словес 
твоих во множестве притекающе, с веселием зваху тебе: 

Радуйся, отче наш преславный; радуйся, пастырю наш 
предобрый. Радуйся, наставниче наш, Богом наученный; 
радуйся, добродетели всякия правило. Радуйся, яко попрал 
еси вся козни диавола; радуйся, яко презрел еси того 
искушения. Радуйся, стяжал бо еси велие ко Господу 
дерзновение; радуйся, молитвою бо твоею сотворил еси 
великия силы и исцеления. Радуйся, благочестивым житием 
твоим многия приведый ко спасению; радуйся, богоугодными 
словесы твоими указавый к Небеси вернейший путь 


восхождения. Радуйся, громе, диавола устрашаяй; радуйся, 
яко свирель Духа Святаго, слух верных услаждаяй. 

Радуйся, преподобне отче Пимене, молитвенниче о душах 
наших. 


Кондак 5 


Божие ко грешником милосердие непрестанно помышляя, 
преподобне, иноку некоему вопросившу тя: «Что сотворю, 
грех брата моего видев, обличу ли того?», кротце отвещал 
еси: «Аще покрыеши грех брата твоего, и Христос в День 
судный покрыет твоя согрешения, да воспоеши Ему во веки: 
Аллилуия». 


Икос 5 


Видев благочестиваго Феодосия, во одежде простаго воина 
пришедша к тебе, преподобне, и ясти просяща, сухой хлеб с 
водою и солию тому подал еси, и паче царских брашен 
сладчайший тому показася. Царю же о сем дивящуся, яка 
мудрый учитель рек еси: «Слузи твои без молитвы и с 
празднословием уготовляют брашна твоя, мы же вся творим с 
благословения Божия». Ведуще убо силу молитвы твоея, 
дерзаем вопити тебе: 

Радуйся, угодниче Божий, дерзновенною молитвою твоею 
чудеса творяй; радуйся, чудесы твоими веру Христову 
прославляяй. Радуйся, благословением твоим хлеб сухий с 
водою сладчайше царских ястий соделавый; радуйся, вся 
творити с благословения Божия заповедавый. Радуйся, 
горесть жития молитвою услаждати научаяй; радуйся, во 
Едином Бозе всю сладость жития полагати вразумляяй. 
Радуйся, богатящаяся к воздержанию призываяй; радуйся, 
алчущия и убогия на Господа возлагати печаль укрепляяй. 
Радуйся, веселящихся вразумителю; радуйся, плачущих 
утешителю. Радуйся, унывающих и отчаянных возстание; 
радуйся, всем нам благое упование. 

Радуйся, преподобне отче Пимене, молитвенниче о душах 
наших. 


Кондак 6 


Проповедник смирения и неосуждения согрешающим был 
еси, отче, инока бо некоего о брате своем соблазняющася и 
сего ради отъити из обители хотящаго, первее убо вопросил 
еси, аще своима очима виде того согрешающа, послежде, 
взем от земли мал сучец, рекл еси: «Помысли, яко греси брата 


твоего сучец суть, твои же яко бревно, и да не имаши отнюдь 
блазнитися, но во смирении воспоеши Богу: Аллилуия». 


Икос 6 


Возсиял еси в пустыни, отче наш, якоже светило 
многосветлое, тьму неведения и уныния от приходящих к тебе 
отгоняя и вся увещевая плоть духови покоряти и 
невозвратным помыслом Христу работати. Сего ради приими 
от нас похвалы сия: 

Радуйся, возстания плоти страхом Божиим обуздавый; 
радуйся, дух твой владыку над страстьми поставивый. 
Радуйся, бесовския искушения и прилоги далече от себе 
отгнавый; радуйся, душу твою непорочну Христу соблюдый. 
Радуйся, ум твой от скверных и хульных помыслов очистивый; 
радуйся, на высоту безстрастия возшедый. Радуйся, любовию 
твоею вся покрываяй; радуйся, не осуждати ближняго и нас 
научаяй. Радуйся, милосердием твоим на покаяние подвизаяй; 
радуйся, никогоже приходящего к тебе вон изгоняяй. Радуйся, 
чистоты сердечныя зерцало; радуйся, всепрощения 
неоскудное сокровище. 

Радуйся, преподобне отче Пимене, молитвенниче о душах 
наших. 


Кондак 7 


Хотя правый путь покаяния показати, учил еси, преподобне, 
яко не в числе дний, ни во множестве дел спасение, но во 
истиннем от греха отвращении. Темже некоему брату 
вопросившему, аще довлеет ми три лета на покаяние, 
отвещал еси, яко аще покаешися от всего сердца твоего и к 
тому не согрешати произволение имаши, и в три дни покаяние 
твое приимет Бог, тем же и мы, благосердие Того славяще, 
поем Ему: Аллилуия. 


Икос 7 


Дивно бяше житие твое, преподобне, не дал бо еси 
николиже душе твоей уныния сном воздремати, но по вся дни 
на вящия подвиги простирался еси, притчу оную воспоминая: 
«Кипящу сосуду не коснется муха; егда же остудится сосуд, 
всяции гади внидут в онь. Сице и инока нерадиваго удобно 
низлагает враг, к горящему же духом и труждающемуся 
никакоже приблизитися может». Сего ради усердно зовем ти: 

Радуйся, светильниче молитвы неугасающий; радуйся, 
источниче слез приснотекущий. Радуйся, яко из детска 


лености не познал еси; радуйся, яко бдение и молитву в часть 
желанную избрал еси. Радуйся, во общем житии образ всем, 
себе показавый; радуйся, в уединении и затворе, якоже 
звезда, мирови возсиявый. Радуйся, постом и воздержанием 
плоть твою духови покоривый; радуйся, колена твоя от 
стояний и поклонов неисцельными язвами покрывый. Радуйся, 
сердца бо унылых житием твоим на подвиги возбуждаются; 
радуйся, руце бо и нерадивых на делание устремляются. 
Радуйся, рабе Господень верный; радуйся, угодниче Того 
нелицемерный. 

Радуйся, преподобне отче Пимене, молитвенниче о душах 
наших. 


Кондак 8 


Странно бе видети, како великий подвижник, николиже себе 
пощадивый, ослабу немощным и новоначальным являше. 
Вопрошен бо быв, како подобает поститися, заповеда на всяк 
день мало вкушати, средний путь, царский, указуя, яко 
удобнейший, имже и самоугождение отсекается и ум не 
возносится, безпреткновенно поя Богу: Аллилуия. 


Икос 8 


Весь был еси в Бозе, преподобне, умиленным сердцем и 
сокрушенною душею Тому всегда предстоя и духовная чада 
твоя научая от житейских попечений, мирския суеты и славы 
удалятися, смирение же и самоукорение в себе хранити и тако 
дар умиления стяжати. Сия слышавше и от жития твоего 
темже поучающеся, восхваляем тя сице: 

Радуйся, вся оставивый, да Христа приобрящеши; радуйся, 
ничесоже имевый, да всеми обладаеши. Радуйся, в рубище 
походивый, да во одежду Царствия облечешися; радуйся, 
всякий вид пищи презревый, да райския сладости 
насытишися. Радуйся, отречением земных вещей Небесная 
стяжавый; радуйся, вместо временных благ вечныя улучивый. 
Радуйся, яко на земли еще живый, помыслом твоим 
непрестанно на Небеси пребывал еси; радуйся, яко 
превыспренняя созерцая и со Ангелы общаяся, самоукорение 
в себе сохранил еси. Радуйся, яко Богом и человеки 
прославляем, ни во что же себе вменял еси; радуйся, яко 
уничижив себе, славу вечную наследовал еси. Радуйся, мира 
Горнего жителю; радуйся, Христов сонаследниче. 

Радуйся, преподобне отче Пимене, молитвенниче о душах 
наших. 


Кондак 9 


Вся помыслы к Богу возводити учил еси, преподобне, того 
ради и вопрошен быв, что потребнейше есть ко спасению: 
глаголати или молчати, отвещал еси, яко обоя равно 
достохвальна, аще Бога ради совершаются; глаголай бо ради 
Бога, слово Божие возвещает, Бога прославляет или ближняго 
ко спасению наставляет, молчай же ради Бога в молчании 
устен и помыслов умом и сердцем вопиет: Господи, Иисусе 
Христе, Сыне Божий, помилуй мя, грешнаго. Темже потщимся 
и глаголати и молчати ради Бога, да сподобимся со Ангелы 
пети: Аллилуия. 


Икос 9 


Ветия Богом умудренный был еси, преподобне, вся научая 
храмину духовнаго жития на основании смирения созидати, 
верою, надеждою и любовию утверждати, подвигами 
молитвы, слезами и воздыханьми на высоту возводити и, яко 
кровом, преданием себе в волю Божию покрывати. Темже и 
нам силу и мудрость к сему строению стяжати Господа умоли, 
отче наш, да сия похвалы принесем Ти: 

Радуйся, сердце твое во обитель Духа Святаго уготовавый; 
радуйся, всесовершенною любовию ко Господу тую 
украсивый. Радуйся, непрестающими покаяния слезами ю 
омывый; радуйся, из глубины воздыханьми тую облагоухавый. 
Радуйся, многими добродетельми душу твою обогативый; 
радуйся, вся плевелы страстей всеконечне искоренивый. 
Радуйся, яко чистым сердцем Бога зрети сподобился еси; 
радуйся, яко безстрастным умом на высоту воспарил еси. 
Радуйся, ангеле, на земли с человеки поживый; радуйся, 
человече Божий, ангельски Тому послуживый. Радуйся, 
венцем славы от Господа увенчанный; радуйся, предстателю 
от Бога нам дарованный. 

Радуйся, преподобне отче Пимене, молитвенниче о душах 
наших. 


Кондак 10 


Спасение всем ищай, преподобне, пресвитера некоего 
гневливаго вразумил еси. Той бо нерадение иноков видя, абие 
гневом возгоревся и в соборе образ монашеский с тех совлече. 
Ты же, яко отец чадом, терпением и любовию исправляти 
согрешающия тому повелел еси, вся подвизая Богу пети: 
Аллилуия. 


Икос 10 


Царя Небеснаго Господа Иисуса кротости подражая, добром 
зло побеждал еси, отче наш. Старец бо некий, егоже 
духовныя чада оставльше, тебе последоваша, завистию 
уязвляем, поношаше тя. Ты же с дары пришел еси к тому и 
многое время пред дверьми его стоял еси, зной дневный 
кротце претерпевая, дондеже старец оный, умилився 
сердцем, лобзание мира даде тебе и от того часа бысть друг 
твой искренний. Таковую на диавола победу твою 
празднующе, тебе вопием: 

Радуйся, кроткому Иисусу подражавый; радуйся, Того 
благодатию незлобие стяжавый. Радуйся, землю бо кротких 
наследовал еси; радуйся, сердца бо многих кротостию к себе 
привлекл еси. Радуйся, яко диаволю злобу незлобием победил 
еси; радуйся, яко того коварство простотою упразднил еси. 
Радуйся, незлобием твоим врага в брата обративый; радуйся, 
того покаянием Христа возвеселивый. Радуйся, яко 
миротворец, сын Божий нареченный; радуйся, смирения ради 
Самим Господом возвеличенный. Радуйся, яко врага своего 
возлюбил еси; радуйся, яко незлобию и любви и нас научил 
еси. 

Радуйся, преподобне отче Пимене, молитвенниче о душах 
наших. 


Кондак 11 


Пений ангельских наслаждаешися на Небеси, преподобне, 
ибо на земли не трубил еси пред собою, и премногая 
откровения в душе своей таил еси, всем смиренно глаголя, 
яко аз от нижних есмь и точию страсти и немощи моя 
исповем. Темже ныне со Ангелы и святыми поеши Богу: 
Аллилуия. 


Икос 11 


Свет небесный еще на земли живый зрети сподобился еси, 
преподобне, плоть бо твою постом утончив и ум твой легок на 
молитвенное делание сотворив, иногда убо в райских 
селениях со Ангелы и святыми суща, иногда же на Голгофе, у 
Креста Господня плачуща и пречистыя язвы Его лобызающа 
зрел еси себе в видении. Тем убо светом озаритися и нам 
испроси, угодниче Христов, да принесем ти похвалы сия: 

Радуйся, таин Божиих зрителю; радуйся, святых Его 
купножителю. Радуйся, умносердечною молитвою Господа в 


сердце твоем стяжавый; радуйся, на святой Голгофе 
мысленно Тому предстоявый. Радуйся, к животворящему Его 
Кресту духовно припадавый; радуйся, пречистыя язвы Его 
умильно лобызавый. Радуйся, любовь бо Божия в сердце твое 
излияся; радуйся, печаль бо земная далече от тебе отгнася. 
Радуйся, со Иосифом бо и Никодимом Господа Твоего 
мысленно во гробе полагал еси; радуйся, с мироносицами бо 
Воскресшаго радостно сретал еси. Радуйся, уме, зряй Бога; 
радуйся, во плоти серафиме. 

Радуйся, преподобне отче Пимене, молитвенниче о душах 
наших. 


Кондак 12 


Благодатию от Бога почтенный болящия исцеляти и 
демонов прогоняти, сердце твое сокрушенно и смиренно 
соблюл еси, отче наш. Во огнь бо вечный с сатаною ввержену 
быти себе достойна вменял еси. Темже и нас, добродетели 
лишенных и молитвы не стяжавших, паче же фарисея 
возносящихся, твоею молитвою исцели, да в сокрушении 
поживше, купно с тобою Господеви воспоем: Аллилуия. 


Икос 12 


Поюще Твое ангелоподобное житие, восхваляем тя, 
преподобне отче Пимене; в юности бо был еси образ жития 
юношем, в мужестве - правило веры мужем, в старости - 
учитель старцев, нам же всем и всегда молитвенник и 
предстатель. Сего ради вопием ти: 

Радуйся, измлада всем сердцем Христа возлюбивый; 
радуйся, от юности Тому послуживый. Радуйся, любве ради 
Его в пустыню вселивыйся; радуйся, Того ради от мира 
удаливыйся. Радуйся, молчание возлюбивый, да со Господом 
вечно беседуеши; радуйся, плоть твою страху Божию 
пригвоздивый, да диаволу не послужиши. Радуйся, велий пост 
на себе возложивый, да Единаго Христа насладишися; 
радуйся, всякия лишения претерпевый, да Христа не 
лишишися. Радуйся, сердце твое сосуд благодати сотворивый; 
радуйся, и тело твое безстрастием украсивый. Радуйся, 
диавола посрамление; радуйся, Церкви Святей похвало. 

Радуйся, преподобне отче Пимене, молитвенниче о душах 
наших. 


Кондак 13 
О преподобне и богоносне отче наш Пимене! 


Призри на нас, немощных, во многия согрешения по вся дни 
впадающих, и богоприятным твоим ходатайством избави нас 
от всякаго искушения противника и страх Божий всели в 
сердца наша, да в добродетели и во смирении поживше в 
веце сем, блаженныя оныя жизни сподобимся и со всеми в 
радости нескончаемей воспоем: Аллилуия, Аллилуия, 
Аллилуия. 


(Этот кондак читается трижды, затем икос 1 и кондак 1) 

Молитва преподобному Пимену Великому 


О дивный угодниче, преподобне отче наш Пимене! 

Недоумеем мы, грешнии, по долгу восхвалити тя. Был бо еси 
монахов образ, исцелений податель, пустыни житель, 
безмолвия рачитель, страстей искоренитель и всякия 
добродетели учитель. Сего ради умильно к тебе припадаем и 
смиренно просим: от сокровищницы твоея подаждь и нашему 
убожеству. Смирением твоим нашу гордыню низложи; 
безстрастием наши страсти попали; бодрствованием дух 
лености от нас отжени; слезными токи наше нечувствие 
пробуди; бдением от нерадения нас возстави; молитвами в 
нас пламень молитвы возжги; любовию нас братолюбны 
сотвори; подаждь же нам дух кротости и смирения, дух 
чистоты и благочестия; от страстей убо нас свободи и ко 
истинному покаянию приведи. Ты бо во уме твоем 
непрестанно имел еси на Кресте распятаго за нас Сына 
Божия. Того сладчайшее Имя во уме и сердце непрестанно 
имети и нам, окаянным, подаждь, да любовию Тому горяще и 
грехи наша помышляюще, страшный оный День судный 
сретити уготовимся и в Царствие Небесное внити с тобою и 
всеми святыми сподобимся, славяще Отца и Сына и Святаго 
Духа во веки веков. Аминь. 

